FNS เตรียมนั่งผู้ถือหุ้นใหญ่ MK
MK เตรียมเข้าซื้อหุ้นทั้งหมดใน “บ.พรอสเพค ดีเวลลอปเมนท์” ทำธุรกิจการพัฒนาอาคารโรงงาน-คลังสินค้าให้เช่า รวมมูลค่า 1.2 พันลบ. ชำระด้วยการออกหุ้นเพิ่มทุนไม่เกิน 131.63 ล้านหุ้น ที่ราคา 6.15 บ./หุ้น คิดเป็นมูลค่ารวม 809.50 ลบ. ให้ผู้ถือหุ้นของพรอสเพค และชำระด้วยเงินสดอีก 390.5 ลบ. โดย FNS ถือหุ้นในบ.พรอสเพค 36.38% หาก MK เข้าซื้อหุ้นพรอสเพคได้สำเร็จจะทำให้ FNS ถือหุ้นใน MK 7.15%
22 มิ.ย. 2558

บริษัท มั่นคงเคหะการ จำกัด (มหาชน) หรือ MK ระบุว่า ที่ประชุมคณะกรรมการบริษัทเมื่อวันที่ 19 มิ.ย.58 อนุมัติให้เสนอต่อที่ประชุมผู้ถือหุ้นเพื่อพิจารณาอนุมัติให้เข้าลงทุน 100% ในพรอสเพค จำนวน 120,000,000 หุ้น มูลค่าที่ตราไว้ (พาร์) หุ้นละ 10 บาท
โดยจะซื้อในราคาหุ้นละ 10 บาท รวมเป็นเงิน 1,200,000,000 บาท ซึ่งจะชำระค่าหุ้นด้วยหุ้นเพิ่มทุนและเงินสด โดยจะเพิ่มทุนจำนวนไม่เกิน 131,626,020 หุ้น พาร์หุ้นละ 1 บาท กำหนดมูลค่าหรือราคาหุ้นของบริษัทไว้ที่หุ้นละ 6.15 บาท รวมเป็นเงิน 809,500,023 บาท และชำระด้วยเงินสดอีกส่วนหนึ่งจำนวน 390,499,977 บาท โดยกำหนดวันประชุมวิสามัญผู้ถือหุ้นของบริษัทในวันที่ 26 ส.ค.นี้เพื่อพิจารณาเรื่องดังกล่าว
ทั้งนี้มองว่าเข้าซื่อหุ้นพรอสเพค จะทำให้มีรายได้เพิ่มขึ้น และยังเป็นการลงทุนในกิจการที่มีศักยภาพในการดำเนินธุรกิจ ซึ่งคาดว่าจะทำให้บริษัทมีโอกาสได้รับผลตอบแทนที่ดีจากการลงทุน และเป็นการเพิ่มโอกาสในการขยายธุรกิจให้มีความหลากหลายมากยิ่งขึ้น
ขณะที่พรอสเพค เป็นผู้ดำเนินธุรกิจการพัฒนาอาคารโรงงานและคลังสินค้าให้เช่า ซึ่งพัฒนาทั้งอาคารคลังสินค้าและโรงงานสำเร็จ (Ready built) และสั่งสร้างตามความต้องการของลูกค้า (built-to-suit) รวมถึงการขายสิทธิการเช่าที่ดินระยะยาว ในโครงการบางกอกฟรีเทรดโซน (BFTZ) เพื่อรองรับนักลงทุนที่ประกอบธุรกิจพาณิชยกรรมและอุตสาหกรรมเบา
สำหรับโครงการบอกฟรีเทรดโซน ได้พัฒนาแล้วรวมพื้นที่มากกว่า 130,000 ตารางเมตร มีกลุ่มลูกค้าหลักเป็นญี่ปุ่น ไทย และยุโรป โดยผู้เช่าส่วนใหญ่ประกอบธุรกิจประภทอุตสาหกรรมยานยนต์ โลจิสติกส์ และอิเล็กทรอนิกส์ รวมผู้เช่ากว่า 80 บริษัท
อนึ่งกลุ่มผู้ถือหุ้นของพรอสเพค ประกอบด้วย บริษัท ฟินันซ่า จำกัด (มหาชน) หรือ FNS ,นายเชิญชัย นิยมานุสร ,นางสาวประภัทสสรา สิริโชติคุณากร ,บริษัท บีซีเอช พร็อพเพอร์ตี้ จำกัด ,นายธงชัย เกษมสุวรรณ ,นางนภสร ประนิช และนางสาวพรศริน เมธีวัชรานนท์
ด้าน FNS ระบุว่า ที่ประชุมคณะกรรมการบริษัทเมื่อวันที่ 19 มิ.ย.58 อนุมัติการขายหุ้นที่ถืออยู่ทั้งหมดใน 36.38% ในพรอสเพค ให้กับ MK คิดเป็นราคาขายหุ้นทั้งสิ้น 436,499,990 บาท โดยคาดว่าการทำรายการจะแล้วเสร็จภายในไตรมาส 4/58 และภายหลังการแลกหุ้นแล้วเสร็จ FNS จะเข้าถือหุ้นใน MK จำนวน 7.15% ซึ่งจะช่วยกระจายความเสี่ยงจากเดิมที่ลงทุนเฉพาะในพรอสเพค ก็จะเข้ามาลงทุนใน MK ซึ่งมีความเชี่ยวชาญในธุรกิจการพัฒนาอสังหาริมทรัพย์ประเภทที่อยู่อาศัย ขณะที่บริษัทมีความตั้งใจจะถือหุ้น MK ในระยะยาว และยังไม่มีแผนจะจำหน่ายหุ้นดังกล่าว
โดยเป็นที่น่าจับตาว่าจะมีการเปลี่ยนแปลงกลุ่มผู้ถือหุ้นใหญ่เกิดขึ้นอีก เนื่องจากก่อนหน้านี้ผู้ถือหุ้นใหญ่ของ MK ได้แก่ นายชวน ตั้งมติธรรม และครอบครัวได้ทำการขายหุ้น MK เป็นจำนวนรวมทั้งสิ้น 177,550,000 หุ้น คิดเป็น 20.64% ของทุนชำระแล้วของบริษัทในราคา 6.75 บาท/หุ้น ให้แก่บริษัท แคสเซิล พีค ดีเวลลอปเม้นท์ส จำกัด และบริษัท ซีพีดี โฮลดิ้ง จำกัด ในวันที่ 15 มิ.ย. 58 เป็นที่เรียบร้อยแล้ว
ทั้งนี้มองว่าหาก MK เข้าซื้อหุ้นพรอสเพค และทำการแลกหุ้นกับทาง FNS สำเร็จจะทำให้โครงสร้างผู้ถือหุ้นใหญ่มีการเปลี่ยนแปลงไปจากเดิมอีก ซึ่งทาง FNS อาจจะขึ้นเป็นผู้ถือหุ้นใหญ่ติดอันดับ 1 ใน 5 ของ MK